Yakovlev Yak-6

Το **Yakovlev Yak-6** (ονομασία αναφοράς NATO: **Crib**) ήταν ένα σοβιετικό δικινητήριο αεροσκάφος γενικής χρήσης το οποίο αναπτύχθηκε και κατασκευάστηκε κατά τη διάρκεια του Β΄ Παγκοσμίου Πολέμου. Χρησιμοποιήθηκε ως ελαφρύ νυκτερινό βομβαρδιστικό μικρής εμβέλειας και ως ελαφρύ μεταγωγικό.

## Σχεδιασμός και ανάπτυξη
Τον Απρίλιο του 1942 το Γραφείο Σχεδιασμού Yakovlev έλαβε εντολή να σχεδιάσει ένα δικινητήριο αεροσκάφος γενικής χρήσης το οποίο θα συμπλήρωνε τα μικρότερα μονοκινητήρια αυτού του είδους, όπως το Polikarpov U-2. Το νέο αεροσκάφος έπρεπε να είναι απλό στην κατασκευή και στη λειτουργία. Η διαδικασία σχεδιασμού και κατασκευής προχώρησε ταχύτατα, με το πρώτο πρωτότυπο Yak-6 να πετά τον Ιούνιο του 1942. Πέρασε τις κρατικές δοκιμές αποδοχής τον Σεπτέμβριο εκείνου του έτους και σύντομα εγκρίθηκε η ένταξή του σε παραγωγή.

Ήταν ένα χαμηλοπτέρυγο μονοπλάνο, εξ ολοκλήρου ξύλινης κατασκευής με επιφάνειες που είχαν υφασμάτινη επικάλυψη. Διέθετε ανασυρόμενο σύστημα προσγείωσης και προωθούνταν από δύο αστεροειδείς κινητήρες   Shvetsov M-11F των 140 hp που έστρεφαν δίφυλλες ξύλινες έλικες. Ο Γιάκοβλεφ ήθελε να χρησιμοποιήσει τους ισχυρότερους κινητήρες M-12 των 190 hp αλλά αυτοί δεν ήταν διαθέσιμοι. Προκειμένου να εξοικονομηθούν υλικά που ήταν σε έλλειψη, οι δεξαμενές καυσίμων του αεροσκάφους ήταν κατασκευασμένες από κόντρα πλακέ εμποτισμένο με χημικά αντί για μέταλλο ή καουτσούκ. Επίσης πολλά Yak-6 ολοκληρώθηκαν με σταθερό σύστημα προσγείωσης.

Διατέθηκε ως μεταγωγικό/αεροσκάφος γενικής χρήσης για τον ανεφοδιασμό των παρτιζάνων και ως ελαφρύ νυκτερινό βομβαρδιστικό. Στην πρώτη διαμόρφωση είχε διμελές πλήρωμα και μπορούσε να μεταφέρει τέσσερις επιβάτες ή 500 kg φορτίου. Ως βομβαρδιστικό μπορούσε να μεταφέρει έως και 500 kg βομβών σε φορείς κάτω από το κεντρικό τμήμα της πτέρυγας και έφερε ένα πολυβόλο ShKAS στη ράχη. Συνολικά κατασκευάστηκαν 381 μονάδες, με την παραγωγή να ολοκληρώνεται το 1943.

Κατασκευάστηκαν επίσης λίγα υποδείγματα μιας βελτιωμένης έκδοσης του Yak-6 με τροποποιημένη πτέρυγα τα οποία αναφέρονται μερικές φορές ως Yak-6M. Με βάση αυτά αναπτύχθηκε στις αρχές του 1944 το μεγαλύτερων διαστάσεων Yak-8.

## Επιχειρησιακή ιστορία
Τα Yak-6 χρησιμοποιήθηκαν με μεγάλη επιτυχία στις γραμμές του μετώπου κατά τη διάρκεια του Μεγάλου Πατριωτικού Πολέμου, τόσο ως μεταγωγικά όσο και ως βομβαρδιστικά. Είχαν την τάση να πέφτουν σε περιδίνηση όταν ήταν υπερφορτωμένα ή εξαιτίας λανθασμένων χειρισμών και για αυτό τον λόγο διεκόπη η παραγωγή τους το 1943 και στη θέση τους διατέθηκε το παρόμοιων δυνατοτήτων Shcherbakov Shche-2. Το 1944, οι περισσότερες επιχειρησιακές μονάδες της Σοβιετικής Αεροπορία διέθεταν ένα Yak-6 ως αεροσκάφος γενικής χρήσης. Στη Μάχη του Βερολίνου τα Yak-6 εξοπλίστηκαν με εκτοξευτές ρουκετών κάτω από τις πτέρυγες ώστε να μπορούν να πλήξουν επίγειους στόχους. Μετά το τέλος του Β΄ Παγκοσμίου Πολέμου ορισμένα παραδόθηκαν σε συμμαχικές χώρες ενώ αρκετά ακόμη παρέμειναν σε υπηρεσία με τις σοβιετικές αεροπορικές δυνάμεις έως τις αρχές της δεκαετίας του 1950.

## Παραπομπές


## Βιβλιογραφία
*
*
*
*

## Εξωτερικοί σύνδεσμοι
* 

Yak-006
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Β' Παγκοσμίου Πολέμου
Κατηγορία:Βομβαρδιστικά αεροσκάφη
Κατηγορία:Μεταγωγικά αεροσκάφη